
Uz 22.07.2021. VSS-702 (prot. Nr. 27 17.§)

Izglītības un zinātnes ministrijai

Par Ministru kabineta noteikumu projektu "Grozījumi Ministru kabineta 2020. gada 11. augusta noteikumos Nr. 518 "Kārtība, kādā tiek piešķirts un anulēts valsts ģimnāzijas statuss""

Tieslietu ministrija ir izskatījusi Izglītības un zinātnes ministrijas izstrādāto Ministru kabineta noteikumu projektu "Grozījumi Ministru kabineta 2020. gada 11. augusta noteikumos Nr. 518 "Kārtība, kādā tiek piešķirts un anulēts valsts ģimnāzijas statuss"" (turpmāk – noteikumu projekts), tā sākotnējās ietekmes novērtējuma ziņojumu 
(turpmāk – anotācija) un izsaka šādus iebildumus:
1. Lūdzam precizēt anotācijas II sadaļas 1. punktu, jo noteikumu projektā paredzētais regulējums ietekmēs arī Izglītības un zinātnes ministriju, kurai jāveic izglītības iestādes atbilstības izvērtēšana atbilstoši jaunajam kritērijam noteikumu projekta 1. punktā.
2. Lūdzam precizēt anotācijas II sadaļas 2. punktu atbilstoši Ministru kabineta 2009. gada 15. decembra instrukcijas Nr. 19 "Tiesību akta projekta sākotnējās ietekmes izvērtēšanas kārtība" (turpmāk – Instrukcija Nr. 19) 22. punktam, sniedzot informāciju, vai noteikumu projekts ietekmēs anotācijas II sadaļas 1. punktā minētās sabiedrības mērķgrupas tiesības, pienākumus, finanses vai iespējas (piemēram, regulējums, kas attiecas uz Tukuma Raiņa ģimnāziju un Izglītības un zinātnes ministriju). Tāpat, ja administratīvais slogs nemainās, lūdzam norādīt, ka sabiedrības grupām un institūcijām projekta tiesiskais regulējums nemaina tiesības un pienākumus, kā arī veicamās darbības.
3. [bookmark: _GoBack]Anotācijas VI sadaļas 1. punktā ir sniegta informācija, ka, izsludinot noteikumu projektu Valsts sekretāru sanāksmē, kā saskaņošanas dalībniekus paredzēts norādīt arī Latvijas Pašvaldību savienību, Latvijas Izglītības un zinātnes darbinieku arodbiedrību, Latvijas Izglītības vadītāju asociāciju. Par noteikumu projekta izsludināšanu tiks informēti valsts ģimnāziju direktori, aicinot sniegt viedokli par noteikumu projektu. 
Vēršam uzmanību, ka atbilstoši Ministru kabineta 2009. gada 25. augusta noteikumu Nr. 970 "Sabiedrības līdzdalības kārtība attīstības plānošanas procesā" (turpmāk – MK noteikumi Nr. 970) 13. punktam atbildīgā amatpersona sagatavo un publicē institūcijas mājaslapā sadaļā "Sabiedrības līdzdalība" paziņojumu par līdzdalības procesu ne vēlāk kā 14 dienas pirms attīstības plānošanas dokumenta projekta iesniegšanas lēmējinstitūcijā lēmuma pieņemšanai, ja normatīvajos aktos nav noteikts cits termiņš. 
Ņemot vērā, ka valsts ģimnāziju viedoklis nav noskaidrots, Tieslietu ministrija šobrīd nevar pilnvērtīgi izvērtēt noteikumu projektu, jo anotācijā trūkst informācijas par ietekmēto sabiedrības grupu viedokli saistībā ar noteikumu projektā paredzēto regulējumu. Bez ietekmētās sabiedrības grupas viedokļa noskaidrošanas ir grūti spriest, vai noteikumu projektā paredzētais regulējums neradīs ģimnāzijām kādas iepriekš neparedzētas, neapzinātas problēmas. Tādēļ noteikumu projekta tālāka virzība ir atbalstāma tikai pēc tam, kad ietekmētās sabiedrības grupas viedoklis ir noskaidrots, aizpildot anotāciju atbilstoši Instrukcijas Nr. 19 62. punktam.
Papildus vēršam uzmanību, ka saskaņā ar MK noteikumu Nr. 970 14. punktu tiešās valsts pārvaldes institūcijas elektroniski sagatavotus paziņojumus par līdzdalības procesu iesniedz arī Valsts kancelejā publicēšanai tās mājaslapā. Ievērojot minēto, lūdzam papildināt anotācijas VI sadaļas 2. punktu ar attiecīgu informāciju, ja noteikumu projekts tur ir bijis publicēts.

